山人勸酒
作者：李白
朝代：唐

paragraphs: 蒼蒼雲松，落落綺皓。
春風爾來爲阿誰，蝴蝶忽然滿芳草。
秀眉霜雪顏桃花，骨青髓綠長美好。
稱是秦時避世人，勸酒相歡不知老。
各守麋鹿志，耻隨龍虎爭。
歘起佐太子，漢王乃復驚。
顧謂戚夫人，彼翁羽翼成。
歸來商山下，泛若雲無情。
舉觴酹巢由，洗耳何獨清。
浩歌望嵩嶽，意氣還相傾。